Continua el cicle de música sacra Sagunt in Excelsis amb el concert 'Rèquiem i obres corals de John Rutter'
22 de març 2024

![](/media/sggdkyig/coro-almudafer-c.jpg?width=850&height=586.768018018018)

El diumenge 24 de març a les 19 hores continua la XX edició del cicle de música sacra Sagunt in Excelsis. En esta ocasió amb el concert titulat _Rèquiem i obres corals de John Rutter_, interpretat per la soprano Clara Morant, el cor Almudàfer i un grup instrumental, davall la direcció de Sergi Rajadell. El concert serà a l'Església de nostra Senyora del Carme (c/ Progrés, 38, el Port de Sagunt), tindrà una duració de 70 minuts i l'entrada serà lliure fins a completar aforament. Este concert forma part de la programació del departament de Cultura.

El repertori musical d'este concert està compost per _All bells in paradise, All things bright and beautiful, Fort the beauty of the earth, Dormi Jesu, Look at the world_ i el rèquiem conformat per les següents set peces: _Requiem aeternam, Out of the deep, Peu Jesu, Sanctus, agnus dei, The lord is my sheperd i Lux aeterna_.

L'Associació Coral Almudàfer va ser creada pels pares dels alumnes de l'Escola de Música de l'Associació Funcasocial del Port de Sagunt en 1995 per a fomentar el cant coral com a mitjà cultural de comunicació i enteniment. Actualment, el cor Almudàfer està format per més de 50 veus mixtes que interpreten un repertori molt variat, des de peces tradicionals a músiques més actuals, passant per cantautors, música brasilera, boleros, _swing_… Gabriel Rusinek va ser el director d'este conjunt coral durant els seus primers quatre anys d'història i a partir de 1999 Sergi Rajadell pren la batuta del cor.

Nascut en 1969 al Port de Sagunt, Sergi Rajadell és un músic amb diverses facetes professionals que ha dirigit orquestres i produccions d'òpera i sarsuela amb diferents companyies durant més de 25 anys. Este músic porteny ha fet múltiples concerts de piano per la geografia espanyola, especialment dedicats a la música del segle XX. En l’àmbit compositiu, Sergi Rajadell suma més de 200 obres entre les quals cal esmentar més de 50 espots publicitaris emesos en televisió per a marques com Actimel o Cuétara Flakes. En relació amb el món cinematogràfic, este polifacètic músic ha dirigit l'Orquestra Simfònica de Bratislava durant la gravació de la banda sonora de la pel·lícula _Escoltant Gabriel_. Durant la seua carrera professional, Sergi Rajadell ha obtingut nombrosos reconeixements entre els quals destaquen el premi Euterpe de la FSCVM en 2016 i el premi Orpheo, en la Gala de Música del Camp de Morvedre.

El compositor de les obres del concert, John Rutter, va nàixer a Londres en 1945 i va cursar estudis superiors de música en Clare College de la Universitat de Cambridge. En 1983 va fundar The Cambridge Singers, un cor que presenta un molt variat repertori sacre, però este músic londinenc amb freqüència també dirigix altres cors i orquestres de tot el món. Quant a la música de Rutter, és eclèctica, mostrant les influències de les tradicions corals franceses i angleses de principis del segle XX, així com de la música lleugera i la composició clàssica estatunidenca. Quasi tots els himnes corals i himnes que escriu tenen un acompanyament orquestral posterior, a més de l'acompanyament estàndard de piano/òrgan, utilitzant diverses instrumentacions diferents, com sols cordes, cordes i vents de fusta o orquestra completa amb metalls i percussió.

*   [](http://www.facebook.com/sharer.php?u=https://aytosagunto.es/va/actualitat/continua-el-cicle-de-musica-sacra-sagunt-in-excelsis-amb-el-concert-requiem-i-obres-corals-de-john-rutter/ "Facebook")
*   [](http://twitter.com/share?url=https://aytosagunto.es/va/actualitat/continua-el-cicle-de-musica-sacra-sagunt-in-excelsis-amb-el-concert-requiem-i-obres-corals-de-john-rutter/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/continua-el-cicle-de-musica-sacra-sagunt-in-excelsis-amb-el-concert-requiem-i-obres-corals-de-john-rutter/ "Linked In")
*   [](mailto:?body=https://aytosagunto.es/va/actualitat/continua-el-cicle-de-musica-sacra-sagunt-in-excelsis-amb-el-concert-requiem-i-obres-corals-de-john-rutter/)